**PRIJAVA ROĐENJA DJETETA MINISTARSTVU UNUTRAŠNJIH POSLOVA**

**Rođenje djeteta u zdravstvenoj ustanovi**

Zdravstvena ustanova u kojoj je rođeno dijete obavezna je da u roku od 3 dana prijavi rođenje djeteta MUP-u, odnosno Područnoj jedinici ili Filijali za građanska stanja i lične isprave, u opštini u kojoj je dijete rođeno.

Jedan od roditelja koji živi u bračnoj zajednici, odlazi sa svojim i identifikacionim dokumentom drugog roditelja u Područnu jedinicu ili Filijalu za građanska stanja i lične isprave u opštini u kojoj namjeravaju da upišu dijete u evidencije i registre čije je vođenje u nadležnosti MUP-a, odnosno u opštini u kojoj roditelji imaju prijavljeno prebivalište, bez obzira na opštinu rođenja djeteta.

**Na jednom mjestu (Područna jedinica/Filijala za građanska stanja i lične ipsrave) prijavljuje se rođenje djeteta, određuje mu se lično ime, jedinstveni matični broj, upisuje se u registar rođenih, registar crnogorskih državljana ukoliko su ispunjeni uslovi za isto, registar prebivališta ukoliko je dijete crnogorski državljanin, te ukoliko su ispunjeni uslovi za isto.**

**Obrasci zahtjeva dobijaju se na šalteru Područnih jedinica i Filijala.**

Dijete **rođeno u Crnoj Gori** upisuje se u registar crnogorskih državljana ukoliko je jedan od roditelja u trenutku rođenja djeteta crnogorski državljanin.

**Dijete rođeno u vanbračnoj zajednici**

**Oba roditelja** dolaze na šalter Područne jedinice ili Filijale za građanska stanja i lične isprave, u kom slučaju majka daje izjavu o tome ko je otac djeteta, otac daje izjavu o priznanju očinstva, a ostatak procedure u vezi sa upisom u registre je isti kao za djecu rođenu u braku.

Nakon upisa djeteta u registre čije je vođenje u nadležnosti ovog Ministarstva, dobija se **izvod iz matičnog registra rođenih i uvjerenje iz registra državljana** (ukoliko je dijete crnogorski državljanin), **bez obaveze plaćanja troškova.**

**Rođenje djeteta van crne gore**

Rođenje crnogorskog državljanina u drugoj državi, upisuje se u matični registar u Crnoj Gori u opštini u kojoj su roditelji djeteta imali posljednje zajedničko prebivalište, a ako zajedničkog prebivališta nema, roditelji sami odlučuju u kojoj će se opštini dijete upisati u matični registar rođenih.

Da bi se rođenje djeteta u drugoj državi evidentiralo u matični registar u Crnoj Gori kao i registar crnogorskih državljana, neophodno je da dijete ispunjava uslov za sticanje crnogorskog državljanstva porijeklom

Zahtjev za upis u matični registar rođenih kao i registar crnogorskih državljana, roditelji podnose diplomatsko-konzularnom predstavništvu Crne Gore u državi u kojoj borave, uz prilaganje svojih identifikacionih dokumenata kao i original izvoda iz matičnog registra rođenih za dijete izdat od strane nadležnog organa države u kojoj je dijete upisano u matični registar rođenih, odnosno u kojoj je dijete rođeno.

Nakon podnošenja zahtjeva u diplomatsko-konzularnom predstavništvu, zahtjev se na dalje postupanje, dostavljaju MUP-u, koji nakon donošenja odluke, odnosno upisa djeteta u matični registar rođenih i registar crnogorskih državljana, ukoliko su ispunjeni prethodno navedeni uslovi, dostavlja diplomatsko-konzularnom predstavništvu **izvod iz matičnog registra rođenih kao i uvjerenje o crnogorskom državljanstvu**, radi uručenja podnosiocima zahtjeva.

Roditelji mogu ovlastiti i punomoćjem ovjerenim od strane nadleženog organa i lice koje se nalazi u Crnoj Gori, u cilju podnošenja zahtjeva za upis u registar rođenih i registar crnogorskih državljana djeteta rođenog van Crne Gore, PJ ili FL ovog Ministarstva, uz obavezno prilaganje punomoćja kao i original prethodno navedenih dokumenata.